
 12.7.2019
 BG
 Официален вестник на Европейския съюз
 L 187/14
 РЕГЛАМЕНТ ЗА ИЗПЪЛНЕНИЕ (ЕС) 2019/1189 НА КОМИСИЯТА
 от 8 юли 2019 година
 за изменение на Регламент (ЕО) No 2368/2002 на Съвета относно въвеждане на схема за сертифициране в рамките на Кимбърлийския процес за международна търговия с необработени диаманти
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 Като взе предвид Регламент (ЕО) No 2368/2002 на Съвета от 20 декември 2002 г. относно въвеждане на схема за сертифициране в рамките на Кимбърлийския процес за международна търговия с необработени диаманти (1), и по-специално член 19, параграф 6 и член 20 от него,
 като има предвид, че:
 (1)
 След предварително приемане на пленарното заседание в Бризбейн през декември 2017 г., участниците в Кимбърлийския процес одобриха добавянето на Република Габон към списъка с участниците в този процес по време на пленарното заседание през ноември 2018 г. в Брюксел.
 (2)
 Необходимо е да бъдат актуализирани адресите на компетентните органи на няколко участници в Кимбърлийския процес в приложение II и адресите на компетентните органи на държавите членки в приложение III.
 (3)
 След искане от страна на Ирландия да бъде определен орган на ЕС в съответствие с член 19 от Регламент (ЕО) No 2368/2002, Комисията посети органа на ЕС, определен от Ирландия, за да провери неговата подготовка да встъпи във функциите, посочени в Регламент (ЕО) No 2368/2002. Предприетата подготовка и процедурите, предвидени от органа на ЕС, определен от Ирландия, показват, че той ще бъде в състояние надеждно, навременно, ефективно и адекватно да изпълнява задачите, изисквани по глави II, III и V от Регламент (ЕО) No 2368/2002. Необходимо е на Ирландия да бъде даден реалистичен срок, за да въведе нужните промени.
 (4)
 По силата на приемането на административното решение „Събиране на изменения към технически определения“ от участници в Кимбърлийския процес на пленарното заседание в Брюксел през ноември 2018 г., терминът „държава на произход“ следва да се замени с термина „държава на минен произход“ в сертификатите, издавани в рамките на Кимбърлийския процес.
 (5)
 С цел да бъде отразена замяната на термина „държава на произход“ с термина „държава на минен произход“ в сертификата на Европейския съюз, както е определен в член 2, буква ж) от Регламент (ЕО) No 2368/2002, приложение IV към този регламент следва да бъде съответно изменено. Необходимо е да се осигури реалистичен срок, за да могат компетентните органи на Съюза да се адапират към тази промяна, като се вземе под внимание времето, което е нужно, за да се гарантира наличността на новите сертификати.
 (6)
 Поради това приложения II, III и IV към Регламент (ЕО) No 2368/2002 следва да бъдат съответно изменени.
 (7)
 Предвидените в настоящия регламент мерки са в съответствие със становището на комитета, посочен в член 22 от Регламент (ЕО) No 2368/2002,
 ПРИЕ НАСТОЯЩИЯ РЕГЛАМЕНТ:
 Член 1
 Регламент (ЕО) No 2368/2002 се изменя, както следва:
 1)
 Приложение II се заменя с текста от приложение I към настоящия регламент.
 2)
 Приложение III се заменя с текста на приложение II към настоящия регламент.
 3)
 Приложение IV се заменя с текста на приложение III към настоящия регламент.
